CELEX: 62008TN0358
Language: hu
Date: 2008-09-03 00:00:00
Title: T-358/08. sz. ügy: 2008. szeptember 3-án benyújtott kereset – Spanyolország kontra Bizottság

25.10.2008   
            
            
               HU
            
            
               Az Európai Unió Hivatalos Lapja
            
            
               C 272/45
            
         2008. szeptember 3-án benyújtott kereset – Spanyolország kontra Bizottság
   (T-358/08. sz. ügy)
   (2008/C 272/88)
   Az eljárás nyelve: spanyol
   Felek
   
      Felperes: Spanyol Királyság (képviselő: J. Rodríguez Cárcamo)
   
      Alperes: az Európai Közösségek Bizottsága
   Kereseti kérelmek
   
               —
            
            
               Az Elsőfokú Bíróság semmisítse meg a Kohéziós Alap terhére a 96/11/61/018. sz. – „Zaragoza csatornázása” projekthez nyújtott támogatás csökkentéséről szóló, 2008. június 25-i C(2008) 3249 határozatot;
            
         
               —
            
            
               kötelezze a Bizottságot a költségek viselésére.
            
         Jogalapok és fontosabb érvek
   A jelen kereset az eredetileg a Bizottság által a „Zaragoza csatornázása projekt” három szakaszának keretébe tartozó, különböző projektek számára odaítélt pénzügyi támogatás csökkentéséről szóló határozat ellen irányul. E határozat a hivatkozott projekt második és harmadik szakasza számára nyújtott társfinanszírozás összegének 25 %-os pénzügyi kiigazítását írja elő, amely konkrétan 3 106 966 euró visszafizetését jelenti. A Bizottság azt állítja, hogy a zaragozai önkormányzat megsértette a közbeszerzési szerződésekre vonatkozó közösségi szabályozást, amikor mesterségesen megosztotta a munkálatokat, és a vízügyi, energiaipari, szállítási és távközlési ágazatokban működő vállalkozások beszerzési eljárásainak összehangolásáról szóló, 1993. június 14-i 93/38/EGK tanácsi irányelv rendelkezéseivel ellentétben a közbeszerzési szerződéseket nem az Európai Közösségek Hivatalos Lapjában tette közzé, hanem csak a Boletín Oficial de Aragón-ban.
   Állításainak alátámasztására a felperes a következőkre hivatkozik:
   
               —
            
            
               A 93/38/EGK irányelv 14. cikkének (13) bekezdésével összhangban a Kohéziós Alap létrehozásáról szóló, 1994. május 16-i 1164/94/EK tanácsi rendelet II. Melléklete H. cikkének megsértése. E tekintetben a felperes azt állítja, hogy az alperes nyilvánvaló értékelési hibát követett el a „munkálat” alapfogalmának vonatkozásában, amikor tagadta, hogy műszaki vagy gazdasági különbségek vannak a különböző projektek között, mivel a Bizottság szerint az elvégzendő munkák leírása hasonló volt, és ugyanazon gazdasági cél elérésére irányult: a hálózat globális javítása a felhasználók javára. Ezzel szemben a szóban forgó szerződések műszakilag eltérő munkálatokra vonatkoznak, egyértelműen elkülöníthető feladatokkal, és megvalósításukhoz eltérő műszaki eljárások szükségesek.
            
         
               —
            
            
               A bizalomvédelem és a „nemo suam” elvének megsértése, mivel a Bizottság olyannak fogadta el a projekteket, ahogyan ezeket benyújtották, és mind az 1996. évi, mind pedig az ezt követő, 1997. évi kérelem tartalmazta valamennyi, az egyes szakaszokba tartozó egyes projektek leírását, valamint annak kifejezett említését, hogy az ajánlati hirdetményeket közzé kell tenni az Európai Közösségek Hivatalos Lapjában.
            
         
               —
            
            
               A megtámadott határozat elégtelen indoklása.
            
         
               —
            
            
               Az Európai Közösségek pénzügyi érdekeinek védelméről szóló, 1995. december 18-i 2988/95/EK tanácsi rendelet 3. cikkének rendelkezése értelmében a Bizottság eljárásainak elévülése.
            
         
               —
            
            
               Az 1164/94 rendelet II. Melléklete H.2 cikkének, valamint a Kohéziós Alapból nyújtott támogatások irányítási és ellenőrzési rendszere, valamint a pénzügyi korrekciós eljárás tekintetében az 1164/94/EK tanácsi rendelet végrehajtására vonatkozó részletes szabályok megállapításáról szóló, 2002. július 29-i 1386/2002/EK bizottsági rendelet 18. cikkének értelmében a fájl elévülése.
            
         Másodlagosan a felperes az arányosság elvének megsértésére hivatkozik.